## L’IVAM ajorna al 12 de desembre l’exposició de l’artista Simone Fattal, premi Julio González 2024

*** Simone Fattal viatjarà des de París per a presentar la seua exposició amb 85 obres que recorren tota la seua trajectòria
* El museu ajorna la cerimònia d’entrega del premi Julio González a l’artista en senyal de dol per les víctimes de la riuada**

L’Institut Valencià d’Art Modern (IVAM) ajorna al pròxim 12 de desembre la inauguració de l’exposició dedicada a l’artista Simone Fattal, Premi Julio González 2024, que estava prevista per a esta setmana. La mostra reunix 85 obres que revisen les principals línies de treball d’esta creadora francolibanesa.

El museu ha decidit ajornar la cerimònia d’entrega del premi Julio González, prevista inicialment per al 28 de novembre, al pròxim any 2025 en senyal de dol per les víctimes de la riuada. En el seu lloc, l’artista presentarà la seua exposició en una conversa amb un dels comissaris de la mostra, Rafa Barber, amb la finalitat d’acostar al públic les claus del projecte que s’exhibirà en l’IVAM fins a juny de 2025.

El museu, que s’ha bolcat les últimes setmanes a oferir-se com un espai d’ajuda i de cures per a les persones afectades per la riuada habilitant magatzems per a la recollida d’aliments i aigua, manté la seua programació prevista amb algunes modificacions en les seues exposicions. La mostra entorn de l’obra de Gabriel Cualladó, que partix d’una investigació exhaustiva dels fons d’este autor presents en la Col·lecció de l’IVAM, es posposa al 19 de desembre i l’exposició ‘Senga Nengudi i Maren Hassinger’ es trasllada al començament del 2025.

El propòsit de l’IVAM amb estes modificacions és mantindre el seu compromís amb les empreses de transport i logística de l’art valencianes, així com amb altres proveïdors encarregats de la producció d’exposicions implicades en estos projectes i que s’han vist afectats per les greus conseqüències de la DANA a València.

**Simone Fattal**

‘Suspensió de la incredulitat’ és el títol de la primera gran mostra a Espanya de la creadora multidisciplinària Simone Fattal, que va exposar l’any 2019 en el PS1 del MoMA de Nova York. La mostra reunix un total de 85 obres que revisen tota la trajectòria de l’artista, procedents de llocs com París, Milà i la Unió dels Emirats Àrabs.

Simone Fattal és la guanyadora del Premi Julio González, un guardó que ha distingit artistes com Georg Baselitz, Anish Kapoor, Annette Messager, Robert Rauschenberg, Mona Hatoum, Miquel Navarro, Carmen Calvo, Pierre Soulages, Frank Stella, Jasper Johns, Christian Boltanski o Andreu Alfaro. Des de l’any 2016 el Premi Julio González és biennal i està dotat amb 20.000 euros.

Fecha: 25/11/2024